A BIZOTTSÁG 897/2009/EK RENDELETE
(2009. szeptember 25.)
az 1447/2006/EK, 186/2007/EK, 188/2007/EK és 209/2008/EK rendeletnek a Saccharomyces cerevisiae NCYC Sc 47 takarmány-adalékanyag engedélyezésének feltételei tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,
mivel:
(1)
Az állattenyésztésben alkalmazott adalékanyagok csoportjába tartozó Saccharomyces cerevisiae (NCYC Sc 47) - kereskedelmi nevén Biosaf (a továbbiakban: „Biosaf”) - adalékanyag alkalmazását az 1831/2003/EK rendelettel összhangban hízóbárányok esetében az 1447/2006/EK bizottsági rendelet (2), lovak esetében a 186/2007/EK bizottsági rendelet (3), tejelő kecskék és tejelő juhok esetében a 188/2007/EK bizottsági rendelet (4) és hízósertések esetében a 209/2008/EK bizottsági rendelet (5) bizonyos feltételek mellett tíz évre engedélyezte. Az adalékanyagot mint meglévő terméket az 1831/2003/EK rendelet 10. cikkével összhangban bejelentették. Mivel az említett rendelkezésben előírt valamennyi információ beérkezett, a Bizottság felvette az adalékanyagot a takarmány-adalékanyagok közösségi nyilvántartásába.
(2)
Az 1831/2003/EK rendelet lehetővé teszi, hogy az adalékanyag engedélyét az engedély jogosultjának kérésére az Európai Élelmiszerbiztonsági Hatóság véleményét követően módosítsák. Az LFA Lesaffre Feed Additives, a Biosaf engedélyének jogosultja az adalékanyag kereskedelmi nevének „Biosaf”-ról „Actisaf”-ra történő módosítása iránti kérelmet nyújtott be a Bizottsághoz.
(3)
Az engedély feltételeinek javasolt módosítása kizárólag adminisztratív jellegű, és nem vonja maga után az érintett adalékanyagok újbóli értékelését. Az Európai Élelmiszerbiztonsági Hatóságot értesítették a kérelemről.
(4)
Annak lehetővé tétele érdekében, hogy a kérelmező „Actisaf” kereskedelmi név alatt gyakorolhassa értékesítési jogait, az engedély feltételeit meg kell változtatni.
(5)
Ezért az 1447/2006/EK, a 186/2007/EK, a 188/2007/EK és a 209/2008/EK rendeletet ennek megfelelően módosítani kell.
(6)
A már meglévő készletek felhasználására helyénvaló átmeneti időszakot biztosítani.
(7)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
(1) Az 1447/2006/EK rendelet mellékletében a 3. oszlopban szereplő „Biosaf Sc 47” kereskedelmi név helyébe „Actisaf” lép.
(2) A 186/2007/EK rendelet mellékletében a 3. oszlopban szereplő „Biosaf Sc 47” kereskedelmi név helyébe „Actisaf” lép.
(3) A 188/2007/EK rendelet mellékletében a 3. oszlopban szereplő „Biosaf Sc 47” kereskedelmi név helyébe „Actisaf” lép.
(4) A 209/2008/EK rendelet mellékletében a 3. oszlopban szereplő „Biosaf Sc 47” kereskedelmi név helyébe „Actisaf” lép.
2. cikk
Az e rendelet hatálybalépésének időpontját megelőzően alkalmazandó rendelkezéseknek megfelelő, már meglévő készleteket továbbra is forgalomba lehet hozni, és az említett időpontot követően hat hónapig fel lehet használni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 25-én.